El sector ramader de Catalunya representa gairebé el 60% de tota la producció final agrària catalana, i la seva contribució al conjunt de la indústria agroalimentària és molt significativa tant en volum d'exportacions com en vendes del sector.
En la seva base, la producció ramadera és avui per avui altament intensiva, professionalitzada i d'una elevada eficiència productiva.
El maneig de les dejeccions en origen i l'aplicació al sòl d'aquestes com a fertilitzants, complementat amb tractaments alternatius com són els de separació sòlid-líquid, el compostatge, la biodigestió o el tractament tèrmic, han estat solucions que han permès mantenir l'equilibri entre el creixement del sector i la sostenibilitat del sistema.
El creixement constant de la cabana ramadera, i de la porcina especialment, els últims anys, sobretot en determinades zones del territori ja catalogades com a zones vulnerables, ha portat a l'Administració agrària a l'establiment d'un nou model de gestió de les dejeccions ramaderes i de la fertilització que persegueix una gestió integral per tal d'aconseguir, en darrer terme, una millora evident de la qualitat de sòls i aigües.
Des del punt de vista normatiu, aquest canvi substancial ha comportat l'aprovació del Decret 153/2019, de 3 de juliol, de gestió de la fertilització del sòl i de les dejeccions ramaderes i d'aprovació del programa d'actuació a les zones vulnerables en relació amb la contaminació per nitrats que procedeixen de fonts agràries.
En l'establiment de mesures que fomenten la nova gestió integral de les dejeccions ramaderes destaca l'impuls d'actuacions tant a nivell de granja, com poden ser la implementació d'accions encaminades a la reducció del consum d'aigua, la modificació de les dietes del bestiar, etc., com en l'aplicació al camp dels fertilitzants o els tractaments de les dejeccions ramaderes.
L'experiència dels darrers anys demostra que en l'aplicació de les mesures que fomenten una gestió més sostenible hi tenen un impacte positiu i beneficiós indiscutible les noves tecnologies que permetin optimitzar la gestió de la fertilització i de les dejeccions ramaderes.
Els equips de mesura de la concentració de nutrients i/o equips electrònics de dosificació permetran a les explotacions ramaderes conèixer el contingut de nutrients dels purins i poder aplicar la dosi adequada als camps de conreu per tal d'aconseguir una òptima fertilització, que, a més de preservar i millorar l'entorn natural, permeti també aconseguir uns rendiments òptims dels cultius.
El règim dels ajuts destinats a subvencionar aquestes actuacions és el que s'estableix en el Reglament (UE) 1408/2013 de la Comissió, de 18 de desembre de 2013, sobre l'aplicació dels articles 107 i 108 del Tractat de Funcionament de la Unió Europea als ajuts de minimis en el sector agrícola (DOUE L-352, de 24.12.2013).
Un cop analitzada la capacitat tècnica dels potencials beneficiaris de l'ajut i atenent a les garanties de procediment que proporciona la tramitació electrònica, en què, entre d'altres, s'inclouen avisos previs per a totes les comunicacions pertinents, es considera convenient establir l'obligatorietat de participar en la convocatòria d'aquests ajuts per mitjans telemàtics a totes les persones sol·licitants.
Consegüentment, valorada la conveniència de donar suport a les explotacions agràries mitjançant un ajut econòmic, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Agricultura i Ramaderia, i en ús de les atribucions que m'han estat conferides,
Aprovar les bases reguladores dels ajuts de minimis destinats a l'adquisició i instal·lació d'equips de mesura de la concentració de nutrients i/o equips electrònics de dosificació en cisternes d'aplicació de purí o en basses de purí, les quals es publiquen a l'annex 1 d'aquesta Ordre.
Aprovar el procediment de participació per mitjans telemàtics en la convocatòria pública dels ajuts regulats en les bases reguladores aprovades en l'article 1, que es publica en l'annex 2, que és obligatori per a totes les persones sol·licitants.
Es deroga l'Ordre ARP/180/2018, de 29 d'octubre, per la qual s'aproven les bases reguladores dels ajuts de minimis per a l'adquisició d'equips de mesurament de la concentració de nutrients i/o equips electrònics de dosificació en cisternes d'aplicació de purí porcí.
Aquesta Ordre entrarà en vigor l'endemà de la seva publicació en el DOGC.
Consellera d'Agricultura, Ramaderia, Pesca i Alimentació
L'objecte dels ajuts que estableix l'Ordre és millorar la gestió agrària i mediambiental dels purins generats a les explotacions ramaderes de Catalunya mitjançant alguna de les actuacions següents:
a) L'adquisició i instal·lació en cisternes d'aplicació de purí, o en basses de purí, d'equips de mesura de la concentració de nutrients.
b) L'adquisició i instal·lació en cisternes d'aplicació de purí d'equips electrònics de dosificació de l'aplicació de purins.
--2 Persones beneficiàries de l'ajut
Poden ser beneficiàries d'aquests ajuts les persones físiques o jurídiques titulars d'explotacions ramaderes, les associacions, organitzacions i agrupacions de titulars d'explotacions ramaderes, les agrupacions de defensa sanitària ramadera, cooperatives i les seves agrupacions, societats agràries de transformació i comunitats de béns, que hagin realitzat, en el període que fixi la convocatòria de l'ajut, una de les actuacions assenyalades a l'apartat 1 d'aquest annex.
3.1 Per obtenir la condició de beneficiàries de les subvencions, les persones sol·licitants han de complir els requisits i les condicions generals establerts a l'article 13 de la Llei 38/2003, de 17 de novembre, general de subvencions, i els següents des del moment de presentar la sol·licitud:
a) El compte on s'ha d'ingressar l'import de l'ajut inclòs en l'imprès de sol·licitud ha de pertànyer a la persona beneficiària de l'ajut.
b) Presentar declaració sobre si s'han demanat i/o s'han obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
En cas d'haver rebut ajuts de minimis en l'exercici fiscal actual i en els dos exercicis fiscals anteriors, que l'ajut global de minimis que hagi rebut no superi els límits establerts.
c) En cas d'empreses amb 50 o més treballadors, complir amb la quota legal de reserva de llocs de treball en la plantilla de l'empresa prevista a l'article 42.1 del Text refós de la Llei general de les persones amb discapacitat i de la seva inclusió social, aprovat pel Reial Decret legislatiu 1/2013, de 29 de novembre, o amb les mesures alternatives de caràcter excepcional previstes pel Reial Decret 364/2005, de 8 d'abril, i pel Decret 86/2015, de 2 de juny.
d) En cas d'empreses de plantilla igual o superior a 25 persones, disposar de mitjans per prevenir i detectar casos d'assetjament sexual i d'assetjament per raó de sexe, i per intervenir-ho als seus centres de treball d'acord amb els agents socials, de conformitat amb la Llei 5/2008, de 24 d'abril, del dret de les dones a erradicar la violència masclista.
e) No tenir la consideració d'empresa en situació de crisi, d'acord amb la definició continguda en les directrius comunitàries sobre ajuts estatals de salvament i de reestructuració d'empreses en crisi (DOUE 2014/C 249/01, de 31.07.2014).
f) En cas de realització de l'activitat objecte de la subvenció utilitzant qualsevol element susceptible de generar drets d'autor, complir amb la normativa sobre propietat intel·lectual.
g) Quan es tracti de persones físiques empresàries, estar donat d'alta en el cens de l'impost sobre activitats econòmiques en aquells supòsits en què sigui obligatori.
h) Quan es tracti d'entitats sense ànim de lucre, estar inscrites en el registre corresponent.
i) En cas de comptar amb centres laborals, complir amb la normativa de política lingüística fent constar, almenys en català, els rètols i les informacions de caràcter fix i que continguin text que han de figurar a l'interior dels centres laborals adreçats a les persones que hi treballen.
j) En cas de comptar amb centres i establiments oberts al públic, complir amb la normativa de política lingüística atenent els consumidors en qualsevol de les llengües oficials de Catalunya i redactant, almenys en català, la senyalització i els cartells d'informació general de caràcter fix i els documents d'oferta de serveis per a les persones usuàries i consumidores dels establiments oberts al públic.
k) En el cas de línies d'ajuts en què la persona beneficiària pugui ser una associació, tenir els seus estatuts adaptats a la Llei 5/2011, de 19 de juliol, de modificació de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, abans del 31 de desembre de 2012.
l) En el cas d'agrupació de persones físiques o jurídiques, aquesta no es podrà dissoldre fins que no hagin transcorregut els terminis de prescripció que preveuen l'article 100.4 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 65 de la Llei 38/2003, de 17 de novembre, general de subvencions.
m) En el cas d'empreses i entitats, no haver estat mai objecte de sancions administratives fermes ni de sentències fermes condemnatòries perquè han exercit o tolerat pràctiques laborals considerades discriminatòries per raó de sexe o de gènere.
n) Les persones sol·licitants d'aquests ajuts s'han d'adherir al codi ètic que figura com a annex 3.
3.2 Pel que fa a la concurrència amb altres ajuts, i sense perjudici del límit quantitatiu que disposa l'article 3.2 del Reglament (UE) 1408/2013, el règim d'acumulació amb altres ajuts de minimis es regeix per l'article 5 de l'esmentat reglament.
Els ajuts que s'estableixen en aquesta Ordre es podran acumular a d'altres ajuts públics per a les mateixes despeses subvencionables sempre que aquesta acumulació no doni lloc a una intensitat superior a l'establerta per a les circumstàncies concretes de cada cas per la normativa comunitària.
Sense perjudici del que s'estableix a l'apartat anterior, els ajuts regulats en aquestes bases són incompatibles:
-entre si; és a dir, entre les actuacions de les lletres a) i b) de l'apartat 1;
-amb altres que, per la mateixa finalitat, s'hagin concedit en el marc dels ajuts a la "Mitigació del canvi climàtic" del Reglament (UE) núm. 1305/2013 del Parlament Europeu i del Consell, de 17 de desembre de 2013, relatiu a l'ajut al desenvolupament rural a través del Fons Europeu Agrícola de Desenvolupament Rural (FEADER);
-amb altres ajuts concedits en el marc de l'Ordre AAM/337/2014, de 13 de novembre, per la qual s'aproven les bases reguladores dels ajuts a la gestió dels purins que es destinaven a les plantes d'assecatge abans del tancament, i es convoquen els corresponents a l'any 2015;
- amb altres ajuts concedits en el marc de l'Ordre ARP/180/2018, de 29 d'octubre, per la qual s'aproven les bases reguladores dels ajuts de minimis per a l'adquisició d'equips de mesurament de la concentració de nutrients i/o equips electrònics de dosificació en cisternes d'aplicació de purí porcí.
3.3 En el cas d'agrupacions de persones físiques o jurídiques, s'han de fer constar expressament, tant en formalitzar la sol·licitud com en la resolució o en l'acord de concessió, els compromisos d'execució assumits per cada membre de l'agrupació, així com l'import de la subvenció que ha d'aplicar cada un, els quals també tenen la consideració de beneficiaris.
4.1 L'ajut té caràcter de subvenció directament aplicable a les despeses ocasionades per les actuacions assenyalades a l'apartat 1 d'aquest annex.
4.2 Únicament es podrà sol·licitar una de les actuacions descrites a l'apartat 1 d'aquest annex.
4.3 La quantia màxima destinada a aquests ajuts i l'aplicació pressupostària a la qual s'ha d'imputar són les que determina la corresponent resolució de la convocatòria.
4.4 L'import de l'ajut per persona beneficiària no pot superar els percentatges d'ajut següents:
a) En el cas de les actuacions de l'apartat 1.a) d'aquest annex: 60% de l'import de la inversió subvencionable, amb una inversió subvencionable màxima de 4.000 euros per conductímetre i 30.000 euros per NIR (Near-Infrared Spectroscopy).
b) En el cas de les actuacions de l'apartat 1.b) d'aquest annex: 70% de l'import de la inversió subvencionable, amb una inversió subvencionable màxima de 8.800 euros.
c) En cas que després d'aplicar-hi els criteris anteriors encara hi hagi pressupost, la intensitat de l'ajut augmentarà de forma proporcional fins a 10 punts percentuals en cas de les actuacions de la lletra b) d'aquest apartat.
d) Si un cop aplicats els barems anteriors encara hi ha disponibilitat pressupostària, es podrà augmentar la intensitat de l'ajut en el cas de les actuacions de la lletra a) d'aquest apartat, proporcionalment per a totes les sol·licituds, fins a un màxim del 80% de la inversió subvencionable.
4.5 En qualsevol cas, l'import de l'ajut no pot superar els 15.000 euros per persona beneficiària.
4.6 La determinació de la quantia dels ajuts es realitzarà en funció del nombre de sol·licituds i de la disponibilitat pressupostària, i d'acord amb els criteris d'atribució i prioritats establerts a l'apartat 9 d'aquestes bases reguladores.
En cap cas, l'import de les subvencions concedides no pot ser d'una quantia que, aïlladament o en concurrència amb subvencions d'altres entitats, ajuts, ingressos o recursos, superi el cost de l'activitat a desenvolupar pel beneficiari.
4.7 Aquests ajuts se sotmeten al Reglament (UE) 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea als ajuts de minimis en el sector agrícola, segons el qual el total d'ajuts de minimis concedits a una persona beneficiària no podrà excedir els 20.000 euros bruts durant l'exercici fiscal en curs i els dos exercicis fiscals anteriors, i sense que s'incrementi el llindar establert per Estat membre.
5.1 Als efectes d'aquestes bases, es consideren despeses subvencionables les despeses ocasionades per una de les actuacions assenyalades a l'apartat 1 d'aquest annex, vinculades a l'adquisició i a la instal·lació, en les cisternes d'aplicació de purí, d'un dels equips assenyalats en el punt següent.
La despesa haurà haver-se efectuat dins del període que s'estableixi la resolució de convocatòria de l'ajut.
5.2 Els equips auxiliables són els següents:
- En el cas de les actuacions de l'apartat 1.a) d'aquest annex, referents a l'adquisició i instal·lació d'un equip de mesura de la concentració de nutrients: conductímetre o NIR ((Near-Infrared Spectroscopy).
- En el cas de les actuacions de l'apartat 1.b) d'aquest annex, l'adquisició i instal·lació d'un equip dosificador automàtic de purins (conductímetre, cabalímetre i electrovàlvules).
5.3 En cas de l'adquisició i instal·lació d'altres equips de mesura de la concentració de nutrients i/o dosificació diferents dels establerts en l'apartat anterior, serà necessari un informe favorable del Servei de Sòls i Gestió Mediambiental de la Producció Agrària.
5.4 L'adquisició d'equips subvencionables es pot realitzar de forma col·lectiva.
Als efectes d'aquestes bases reguladores, es consideren inversions col·lectives les realitzades per cinc explotacions ramaderes o més.
5.5 Els equips objecte d'ajut que s'instal·lin en cisternes així com les cisternes en les quals s'instal·lin s'han d'inscriure en el Registre oficial de maquinària agrícola (ROMA), d'acord amb el Reial Decret 448/2020, de 10 de març, sobre caracterització i registre de maquinària agrícola, bé a nom del beneficiari o bé a nom d'algun dels seus associats, en cas de persones jurídiques.
5.6 Es considera que la despesa ha estat realitzada quan hagi estat efectivament pagada amb anterioritat a la presentació de la sol·licitud d'ajut.
5.7 No són subvencionables els impostos indirectes.
Les sol·licituds per acollir-se a aquests ajuts es presentaran per mitjans telemàtics des de la pàgina web http://seu.gencat.cat/, d'acord amb el procediment establert en l'annex 2, i mitjançant els formularis normalitzats establerts pel DARP.
--7 Documentació a presentar amb la sol·licitud
7.1 A les sol·licituds, s'hi ha d'adjuntar la documentació que es detalla a continuació.
No obstant això, no cal aportar els documents indicats en les lletres següents en el cas que la persona sol·licitant els hagi presentat anteriorment a qualsevol òrgan de l'Administració de la Generalitat, sempre que no hagin transcorregut més de cinc anys des de la presentació i no hagin experimentat cap modificació.
En aquest supòsit, cal indicar clarament la data i l'òrgan o dependència en què van ser presentats i el procediment a què feien referència.
Si l'òrgan instructor, per causes alienes a la seva actuació, no pot aconseguir els documents, ha de requerir a la persona beneficiària que els aporti en el termini de 10 dies hàbils.
a) Verificació de les dades d'identitat de la persona sol·licitant o de qui la representi corresponents al DNI/NIF/NIE o altre document que l'acrediti, si s'escau, en cas de no haver autoritzat el DARP a obtenir aquesta informació, d'acord amb el que estableix l'apartat 7.4.
b) Acreditació de la representació per qualsevol mitjà vàlid en el dret que en deixi constància, si escau.
c) En el cas de persones jurídiques, còpia de les escriptures i/o estatuts registrats de l'entitat sol·licitant, si escau.
Si aquesta documentació està disponible al Registre d'entitats jurídiques, Registre de Cooperatives o Registre de Societats Agràries de Transformació (SAT), es verificarà d'ofici.
d) En el cas de persones jurídiques, certificat de l'acord de l'òrgan competent segons els estatuts de l'entitat per sol·licitar l'ajut i acceptar els compromisos corresponents.
e) Factura conformement s'ha realitzat l'actuació, que haurà d'incloure la data i els aspectes següents:
- Dades de la persona sol·licitant de l'ajut.
- Descripció de l'equip (amb el elements que incorpora), i si escau, marca i model.
En cas que els equips s'adquireixin juntament amb la cisterna d'aplicació, o d'altres equips no subvencionables, s'ha de detallar el preu de l'equip i la seva instal·lació de forma separada a l'import de la cisterna i els altres equips.
Així mateix, la cisterna i els equips que s'hi instal·lin s'hauran d'haver inscrit al ROMA abans que finalitzi el període de sol·licitud que s'estableixi en la convocatòria de l'ajut.
f) Documents comptables que acreditin el pagament conjuntament amb la resta de la documentació justificativa establerta a l'apartat 15.
7.2 L'imprès de sol·licitud inclourà declaracions responsables sobre els aspectes que es detallen a continuació i que la persona sol·licitant ratifica mitjançant la signatura de la sol·licitud:
a) Que el compte on s'ha d'ingressar l'import de l'ajut inclòs en l'imprès de sol·licitud pertany a la persona beneficiària de l'ajut.
b) No estar sotmès a les causes que impedeixin adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions, ni l'article 99 del Decret legislatiu 3/2002, pel qual s'aprova el text refós de la Llei de finances públiques de Catalunya.
c) Declaració sobre si s'han demanat i/o s'han obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
En cas d'haver rebut ajuts de minimis en l'exercici fiscal actual i en els dos exercicis fiscals anteriors, que l'ajut global de minimis que s'ha rebut no supera els límits establerts.
d) El compliment de la quota de reserva per a la integració social del personal discapacitat que estableix la legislació vigent, si escau.
e) En el supòsit que l'empresa tingui una plantilla igual o superior a vint-i-cinc persones, declaració segons la qual l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en els seus centres de treball.
f) No tenir la consideració d'empresa en situació de crisi, d'acord amb la definició continguda en les directrius comunitàries sobre ajuts estatals de salvament i de reestructuració d'empreses en crisi (DOUE 2014/C 249/01, de 31.07.2014).
g) En el cas d'empreses i entitats, no haver estar sancionada o condemnada perquè ha exercit o tolerat pràctiques laborals considerades discriminatòries per raó de sexe o de gènere, sancionada per resolució administrativa ferma o condemnada per sentència judicial ferma.
Aquesta informació es consultarà d'ofici al registre corresponent del Departament d'Empresa i Coneixement.
Aquesta informació es verificarà d'ofici consultant el registre de Plans d'Igualtat del Departament d'Empresa i Coneixement, i en cas que el pla no constés en l'esmentat registre, la persona beneficiària l'haurà d'aportar.
h) Quan es tracti de persones físiques empresàries: Estar donat d'alta en el cens de l'impost sobre activitats econòmiques en aquells supòsits en què sigui obligatori.
i) Als centres laborals, compliment de la normativa de política lingüística: Fer constar, almenys en català, els rètols i les informacions de caràcter fix i que continguin text que han de figurar a l'interior dels centres laborals adreçats a les persones que hi treballen.
j) Quan es tracti de centres i establiments oberts al públic, compliment de la normativa de política lingüística: Atendre els consumidors en qualsevol de les llengües oficials de Catalunya i redactar, almenys en català, la senyalització i els cartells d'informació general de caràcter fix i els documents d'oferta de serveis per a les persones usuàries i consumidores dels establiments oberts al públic.
k) En el cas d'agrupació de persones físiques o jurídiques compromís de no dissoldre's fins que no hagin transcorregut els terminis de prescripció que preveuen l'article 100.4 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 65 de la Llei 38/2003, de 17 de novembre, general de subvencions.
l) El compliment de les normes vigents en matèria de medi ambient, higiene i benestar dels animals.
m) Ajuts de minimis rebuts en l'exercici fiscal actual i en els dos exercicis fiscals anteriors, fent constar que l'ajut global de minimis que hagi rebut no superi els límits establerts.
n) Als efectes del compliment de l'obligació establert en l'apartat 17.h) d'aquest annex, el compromís de mantenir l'activitat agrària i les inversions objecte d'ajut durant un mínim de cinc anys a comptar des del pagament de l'ajut.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvencions deixen sense efecte aquest tràmit, des del moment en què es coneguin i prèvia audiència a la persona interessada, i, en conseqüència, comporten la inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
7.3 La presentació de la sol·licitud de l'ajut per part de la persona interessada comportarà l'autorització al DARP per obtenir els certificats o verificacions necessaris per a la tramitació de l'ajut a emetre per altres administracions o entitats públiques.
Si la persona sol·licitant denega expressament l'autorització esmentada, mitjançant l'imprès de sol·licitud, caldrà que aporti el certificat o els certificats corresponents.
7.4 La presentació de la sol·licitud de subvenció faculta el DARP per comprovar la conformitat de les dades que s'hi contenen o es declaren.
--8 Termini de presentació de sol·licituds
El termini de presentació de sol·licituds és el que s'indica a la convocatòria d'ajuts corresponent.
--9 Criteris d'atribució i valoració
9.1 En el cas que l'import total de les sol·licituds superi la dotació pressupostària disponible per a aquests ajuts, s'atendran les sol·licituds d'acord amb la puntuació obtinguda d'acord amb els criteris de valoració següents:
- La persona beneficiària és jove agricultora: 4 punts.
- Inversions col·lectives realitzades per associacions, organitzacions i agrupacions de titulars d'explotacions ramaderes, i altres figures equivalents, incloses les agrupacions de defensa sanitària ramadera, cooperatives i les seves agrupacions, societats agràries de transformació i comunitats de béns: 3 punts.
- La persona sol·licitant està qualificada d'explotació agrària prioritària (EAP) en el moment de sol·licitud: 2 punts.
- Explotació ramadera situada en zones vulnerables en relació amb la contaminació per nitrats procedents de fonts agràries: 1 punt.
- Cisternes d'aplicació de purí, que d'acord amb la data de la primera inscripció al ROMA, tinguin menys de 5 anys d'antiguitat: 1 punt.
- Cisternes d'aplicació de purí, amb un volum superior o igual a 15.000 L: 1 punt.
9.2 En cas que diverses sol·licituds aconsegueixin la mateixa puntuació i no es disposi de suficient pressupost per atendre-les totes, es reduirà proporcionalment la quantia de l'ajut entre elles.
9.3 Un cop esgotat el pressupost disponible, les sol·licituds que no s'hagin pogut atendre seran denegades per manca de disponibilitat pressupostària, tot i que el projecte sigui elegible.
En el supòsit que alguna de les persones proposades per ser beneficiàries de la subvenció d'aquest annex no accepti la subvenció o desisteixi d'acord amb els apartats 11 i 12 d'aquest annex, el pressupost alliberat es podrà utilitzar per incrementar el percentatge d'ajuts a les persones proposades com a beneficiàries d'acord amb els límits quantitatius i de percentatge establerts en l'apartat 4 d'aquestes bases reguladores.
9.4 Quan la certificació efectuada pels serveis competents del Departament d'Agricultura, Ramaderia, Pesca i Alimentació en tots els expedients d'ajuts concedits sigui inferior a l'import global aprovat en les resolucions de concessió, es podrà dictar una resolució complementària que incrementi els imports a pagar a les persones beneficiàries, d'acord amb els criteris de valoració d'aquest apartat i dins els límits quantitatius establerts en l'apartat 4.
10.1 El procediment de concessió de la subvenció es farà en règim de concurrència competitiva.
10.2 Els actes de tràmit, excepte la proposta de resolució, que hagi de notificar l'òrgan instructor o el concedent es notificaran a les persones interessades d'acord amb l'apartat 8 de l'annex 2.
10.3 L'òrgan instructor i l'òrgan competent per resoldre, així com la composició de la Comissió de valoració, són els que es determinin a la convocatòria corresponent.
10.4 La Comissió de valoració podrà sol·licitar a l'òrgan instructor tots els documents i els informes que consideri necessaris per a l'elaboració de l'informe d'avaluació.
10.5 Quan les sol·licituds qualificades d'auxiliables superin la disponibilitat pressupostària, la Comissió de valoració determinarà l'assignació dels fons, d'acord amb els criteris d'atribució i valoració establerts en l'apartat 9 d'aquestes bases reguladores.
10.6 Un cop avaluades les sol·licituds, l'òrgan instructor formula la proposta de resolució provisional de concessió de les subvencions, d'acord amb l'informe de la Comissió de valoració.
10.7 La subvenció podrà ser reduïda totalment o parcialment, abans que no es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
--11 Proposta de resolució provisional, acceptació de la subvenció, reformulació i presentació de documentació addicional
11.1 La proposta de resolució de concessió de les subvencions es notifica a les persones interessades mitjançant la seva publicació al Tauler electrònic de l'Administració de la Generalitat de Catalunya [URL].
Aquesta publicació substitueix la notificació individual i té els mateixos efectes.
11.2 La proposta de resolució ha de contenir la llista de sol·licitants proposats per ser beneficiaris de les subvencions i les persones o entitats que formen part de la llista de reserva, si n'hi ha, degudament prioritzada en funció de la puntuació obtinguda i sempre que hagin assolit la puntuació mínima exigida.
En el supòsit que alguna de les persones proposades per ser beneficiàries de la subvenció no l'accepti o desisteixi de la sol·licitud, es pot atorgar la subvenció a la persona o persones sol·licitants de la llista de reserva per ordre de puntuació, sempre que s'hagi alliberat crèdit suficient per atendre les sol·licituds següents amb igual puntuació, prèvia aportació de la documentació corresponent i de l'acceptació de la subvenció, si escau.
11.3 La subvenció s'entendrà acceptada tàcitament en el supòsit que la persona proposada com a beneficiària no presenti cap al·legació dins el termini de 10 dies hàbils a comptar des de l'endemà de la notificació de la proposta provisional de concessió.
Dins del mateix termini els sol·licitants hauran de presentar la documentació que els sigui requerida i poden presentar al·legacions, que es tindran en compte en el moment de resoldre.
11.4 Les persones proposades com a beneficiàries poden desistir de la subvenció.
11.5 En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits establerts d'acord amb l'activitat del beneficiari de l'apartat 3, requerirà a la persona beneficiària per tal que aporti la documentació escaient en els termes previstos a l'apartat 7 d'aquestes bases reguladores.
11.6 L'òrgan instructor pot demanar a les persones sol·licitants que aportin la documentació complementària que consideri necessària per acreditar les dades que figuren a la sol·licitud.
12.1 L'incompliment dels requisits no esmenables o del termini de presentació de sol·licituds que estableixen les bases reguladores de cada subvenció comporta la inadmissió de la sol·licitud.
12.2 Comportarà el desistiment de la sol·licitud:
a) La manca de presentació de qualsevol dels documents que preveu la base 7 o la manca d'esmena dels requisits esmenables, dins el termini de 10 dies hàbils i amb el requeriment previ.
b) La manca de presentació de la documentació que sigui requerida, en els termes previstos a la base 11.3.
12.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades d'acord amb l'apartat 8 de l'annex 2.
12.4 Sens perjudici del desistiment previst en la base 11.4, qualsevol persona sol·licitant pot desistir per escrit de la seva sol·licitud de subvenció, abans de la concessió, i l'òrgan instructor l'ha d'acceptar.
13.1 D'acord amb la documentació presentada, de les comprovacions d'ofici efectuades i l'informe de la Comissió de valoració, l'òrgan instructor elevarà la proposta de resolució corresponent a l'òrgan competent per resoldre.
13.2 En la resolució de concessió figuraran, com a mínim, l'import màxim de l'ajut, les condicions que haurà de complir la persona beneficiària, el caràcter d'ajut de minimis d'acord amb Reglament (UE) 1408/2013 de la Comissió, de 18 de desembre de 2013, sobre l'aplicació dels articles 107 i 108 del Tractat de Funcionament de la Unió Europea als ajuts de minimis en el sector agrícola (DOUE L-352, de 24.12.2013), i la via de recurs que correspongui.
Així mateix, s'ha de fer constar que la fermesa de la resolució de concessió de l'ajut comporta que la persona beneficiària declara tàcitament que es troba al corrent de les seves obligacions amb l'Administració tributària i la social i amb la Generalitat de Catalunya.
Així mateix, a la resolució hi constarà els compromisos adquirits per cada membre de la CB o de l'agrupació de productors sense personalitat jurídica, així com l'import de la subvenció a aplicar per cadascun d'ells, que tindran igualment la consideració de beneficiaris.
13.3 La resolució de concessió es notificarà mitjançant notificació individual telemàtica d'acord amb l'apartat 8 de l'annex 2, i, complementàriament, se'n publicarà un extracte al Tauler electrònic de l'Administració de la Generalitat [URL].
Els ajuts concedits es faran públics en la seu electrònica de la Generalitat de Catalunya, http://seu.gencat.cat i al web http://agricultura.gencat.cat/beneficiarisajuts, fent ús dels mitjans electrònics establerts.
15.1 Les persones beneficiàries hauran de presentar la documentació justificativa de l'ajut amb la presentació de la sol·licitud per tal de poder procedir a la certificació de l'ajut.
15.2 En el cas que les activitats hagin estat finançades, a més de l'ajut o subvenció, amb fons propis o altres subvencions o recursos, s'ha d'acreditar l'import, la procedència i l'aplicació d'aquests fons a les activitats subvencionades.
15.3 Dins el termini establert en la convocatòria per a presentar la sol·licitud de l'ajut, per mitjans exclusivament telemàtics, des de la pàgina web https://seu.gencat.cat/ i d'acord amb el procediment que estableix l'annex 2, caldrà presentar el compte justificatiu que inclourà:
Una memòria explicativa del compliment de la finalitat de l'acció, activitat o projecte subvencionat, amb indicació de les activitats realitzades i dels resultats obtinguts.
En aquesta memòria també s'ha de justificar que tant els equips adquirits que s'instal·lin en cisternes d'aplicació com les cisternes on s'instal·lin consten inscrites al ROMA.
Una memòria econòmica sobre el cost de les activitats realitzades, en què consti:
a) Una relació classificada de les despeses de l'activitat, amb la identificació del creditor o creditora, número de la factura o document de valor probatori equivalent en el tràfic mercantil, l'import, la data d'emissió i, si escau, la data de pagament.
b) Les còpies digitalitzades de les factures o els documents de valor probatori equivalent en el tràfic jurídic mercantil o amb eficàcia administrativa i, si escau, de la documentació acreditativa del pagament consistent en extracte bancari o, en el cas de pagament en efectiu, documentació acreditativa de la percepció de l'import per part del creditor o creditora.
Es considera efectivament pagada la despesa a l'efecte de la seva consideració com a subvencionable, amb la cessió del dret de cobrament de la subvenció a favor dels creditors per raó de la despesa realitzada o amb el lliurament a aquests d'un efecte mercantil, garantit per una entitat financera o companyia d'assegurances.
c) Una declaració responsable de la persona beneficiària amb el contingut mínim següent:
- Que les còpies digitalitzades dels justificants de les despeses presentades reprodueixen exactament els documents originals en poder de la persona beneficiària.
- Que els justificants de despesa s'han imputat a les diferents fonts de finançament de manera que no se supera l'import unitari de cada justificant.
- Que el total de les fonts de finançament no supera el cost de l'actuació subvencionada.
- Que es disposa d'un sistema de comptabilitat separada o que els justificants de despesa tenen assignat un codi comptable comú a les transaccions relacionades amb l'actuació subvencionada.
d) Relació detallada dels altres ingressos o subvencions que hagin finançat l'activitat subvencionada amb indicació de l'import i la seva procedència.
Si els justificants de despesa s'imputen parcialment a d'altres subvencions, caldrà indicar la quantia exacta o el percentatge imputat a cadascuna, amb identificació dels òrgans concedents).
Documentació acreditativa del compliment de les normes mediambientals, d'higiene i benestar animal, mitjançant la presentació de l'autorització, llicència o comunicació, si escau.
En cas que el DARP disposi d'aquesta documentació actualitzada, no caldrà aportar-la.
En el cas de persones jurídiques, quan l'ajut concedit sigui superior a 10.000,00 euros, la informació relativa a l'apartat 17g).
Les factures han d'indicar amb tota claredat a quins conceptes es refereixen.
En cas que els equips s'adquireixin juntament amb la cisterna d'aplicació o altres equips no subvencionables, s'ha de detallar el preu de l'equip i la seva instal·lació de forma separada a l'import de la cisterna i altres equips no subvencionables.
Les factures i els justificants de pagament han d'anar a nom de la persona beneficiària de l'ajut.
15.4 Els òrgans competents del DARP comprovaran d'ofici el compliment dels requisits per accedir als ajuts, d'acord amb la documentació aportada amb la sol·licitud, i la informació disponible en les bases de dades i registres.
16.1 La proposta de pagament de la subvenció es realitza amb una certificació prèvia segons la qual l'activitat i la despesa realitzades estan justificades degudament.
Als efectes de l'article 15.2 de l'Ordre ECO/172/2015, de 3 de juny, sobre les formes de justificació de subvencions, es delega la competència per realitzar l'esmentada certificació en el Servei de Sòls i Gestió Mediambiental de la Producció Agrària.
16.2 Les persones beneficiàries, per rebre l'import de les subvencions, han d'estar al corrent de les obligacions amb l'Administració tributària i la social, així com no tenir deutes de cap mena amb la Generalitat de Catalunya.
No caldrà aportar els certificats acreditatius en el cas de l'autorització al DARP a què es refereix l'apartat 7.3.
16.3 Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb l'establert en el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
16.4 La regulació dels pagaments en efectiu és la continguda en l'article 7 de la Llei 7/2012, de 29 d'octubre, per la qual cosa no es poden pagar en efectiu operacions en les quals una de les parts contractants sigui empresari o professional amb un import igual o superior a 2.500 euros o el seu equivalent en moneda estrangera.
--17 Obligacions de les persones beneficiàries
Les persones beneficiàries han de complir les obligacions següents:
a) Complir la finalitat de la subvenció havent realitzant l'activitat subvencionada en el període que fixi la convocatòria de l'ajut.
b) Proporcionar en tot moment la informació que els sigui demanada respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
c) Comunicar a l'òrgan instructor els ajuts, els ingressos o els recursos que financin l'activitat subvencionada, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció.
(Aquesta comunicació s'haurà de fer tan bon punt es coneguin i, en tot cas, abans de la justificació de l'aplicació dels fons rebuts).
d) Complir les obligacions que regulen els articles 90 bis i 92 bis del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
e) Conservar els documents justificatius de l'aplicació dels fons rebuts, inclosos els documents electrònics, mentre que puguin ser objecte de les actuacions de comprovació i control.
f) Complir les altres obligacions que preveuen la normativa vigent en matèria de subvencions i aquestes bases reguladores.
g) En el cas de persones jurídiques, quan l'ajut concedit sigui superior a 10.000,00 euros, comunicar al DARP la informació relativa a les retribucions de llurs òrgans de direcció o administració, a l'efecte de fer-les públiques.
h) Mantenir l'activitat agrària i les inversions que han estat objecte d'ajut durant un mínim de cinc anys a comptar des del pagament de l'ajut, a excepció dels casos de força major previstos a la legislació civil o per causa de mort del beneficiari.
S'admet la subrogació de compromisos a una nova persona titular de l'explotació, que compleixi els requisits de beneficiari d'acord amb les bases reguladores de la convocatòria per la qual es concedeix l'ajut.
i) Complir les normes obligatòries de medi ambient, higiene i benestar dels animals, de conformitat amb la normativa comunitària, estatal i autonòmica.
--18 Modificació de la resolució
18.1 La resolució de concessió es pot modificar en cas d'alteració de les condicions que van determinar l'atorgament, siguin les relatives a la persona beneficiària o com a conseqüència d'una decisió de l'Administració.
--19 Revocació i reintegrament de les quantitats percebudes indegudament
19.1 L'òrgan concedent, prèvia tramitació del procediment legalment establert, ha de revocar totalment o parcialment les subvencions concedides amb l'obligació per part del beneficiari de retornar l'import rebut i de pagar els interessos corresponents, en els supòsits previstos al Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a la Llei 38/2003, 17 de novembre, general de subvencions, així com en el cas d'incompliment dels requisits i les condicions establerts en aquestes bases reguladores.
19.2 Són causes d'invalidesa de la resolució de concessió, que comporten l'obligació de tornar les quantitats percebudes, les que estableix l'article 36 de la Llei 38/2003, de 17 de novembre, general de subvencions.
19.3 També serà procedent el reintegrament de les quantitats percebudes i l'exigència d'interès de demora corresponent des del moment del pagament de l'ajut fins a la data en què s'acordi la procedència del reintegrament, en els casos que estableix l'article 37 de la Llei 38/2003, de 17 de novembre, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya així com l'incompliment dels compromisos imposats en l'apartat 17.
També es pot procedir a exigir el reintegrament si se superen els límits que estableix l'article 3.2 del Reglament (UE) 1408/2013 de la Comissió, de 18 de desembre de 2013, sobre aplicació dels articles 107 i 108 del Tractat de Funcionament de Unió Europea als ajuts de minimis en el sector agrícola, i d'acord amb l'establert a l'article 6 del mateix Reglament.
19.4 El reintegrament de les quantitats percebudes indegudament es regeix pel que estableix el Decret legislatiu 3/2002, de 24 de desembre, i pel que resulti aplicable de la Llei 38/2003, de 17 de novembre, i les normes de desplegament.
El procediment de reintegrament de subvencions es regirà per les disposicions generals sobre procediment administratiu que estableix el títol IV de la Llei 39/2015, d'1 d'octubre, del Procediment Administratiu Comú de les Administracions Públiques, sense perjudici de les especialitats que s'estableixin en la normativa aplicable en matèria de subvencions.
A aquests efectes, l'òrgan competent per instruir el procediment de revocació i/o reintegrament és el Servei de Sòls i Gestió Mediambiental de la Producció Agrària i l'òrgan competent per resoldre la persona titular de la Direcció General d'Agricultura i Ramaderia, que podrà acordar la compensació de deutes de naturalesa pública diferents amb els crèdits reconeguts a favor de la persona deutora en virtut d'un acte administratiu, la qual cosa es farà constar a la resolució.
Els òrgans competents del DARP tenen la facultat de realitzar els controls que considerin necessaris per comprovar les dades que justifiquin l'atorgament de l'ajut i d'inspeccionar els equips i instal·lacions dels beneficiaris per comprovar que es compleixen la destinació dels ajuts, els requisits i els compromisos establerts en aquestes bases reguladores.
Les actuacions d'inspecció i control poden afectar també la comprovació de la veracitat de la informació indicada per la persona beneficiària sobre la base de dades o documentació comercial en possessió de tercers.
D'acord amb l'article 46.2 de la Llei 38/2003, la negativa al compliment de l'obligació de col·laboració dels beneficiaris o tercers a prestar col·laboració i facilitar la documentació que els sigui requerida en exercici d'aquestes funcions d'inspecció i control, es considerarà resistència, excusa, obstrucció o negativa i, per tant, causa de revocació, i reintegrament, si s'escau, de l'ajut, sense perjudici de les sancions que puguin correspondre.
El règim sancionador aplicable a aquesta línia d'ajuts és el que preveuen el Decret legislatiu 3/2002, de 24 de desembre, la Llei 38/2003, de 17 de novembre, i la Llei 39/2015, d'1 d'octubre, sense perjudici de les especialitats que es puguin derivar de la normativa sectorial aplicable.
Amb relació a les declaracions responsables, aquestes comporten que la persona interessada disposa de la documentació pertinent acreditativa de les dades declarades.
Si l'Administració comprova la inexactitud o falsedat de les dades declarades, aquest fet comporta, prèvia audiència a la persona interessada, deixar sense efecte el tràmit corresponent.
Si aquesta conducta està tipificada com a infracció en la legislació aplicable, dona lloc a la incoació de l'oportú expedient sancionador d'acord amb el règim sancionador a què fa referència l'apartat anterior.
22.1 Les dades de caràcter personal que les persones beneficiàries han de facilitar per tal d'obtenir la subvenció sol·licitada s'inclouen al fitxer de la Direcció General d'Agricultura i Ramaderia, regulat a l'Ordre AAR/222/2013, de 12 de setembre, de regulació dels fitxers de dades de caràcter personal gestionats pel Departament d'Agricultura, Ramaderia, Pesca i Alimentació, i l'Institut Català de la Vinya i el Vi (DOGC núm. 6468, de 27.9.2013).
La seva finalitat és gestionar les subvencions que atorga la Direcció General d'Agricultura i Ramaderia.
Les persones interessades poden exercir els drets de l'afectat mitjançant escrit dirigit a la dita Direcció General (Gran Via de les Corts Catalanes, 612-614, 08007 Barcelona, tel. 93.304.67.76; [EMAIL] ).
22.2 Les persones beneficiàries i les entitats col·laboradores han de complir amb la normativa corresponent, tot adoptant i implementant les mesures de seguretat previstes en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques respecte del tractament de dades personals i la lliure circulació d'aquestes, i pel qual es deroga la Directiva 95/46/CE (Reglament general de protecció de dades) i la Llei Orgànica 3/2018, de 5 de desembre, de Protecció de Dades Personals i garantia dels drets digitals.
Tramitació telemàtica de sol·licituds
El procediment de sol·licitud dels ajuts regulats en l'annex 1 s'adapta a les peculiaritats de la tramitació utilitzant tècniques telemàtiques mitjançant les normes d'aquest annex.
--2 Presentació de sol·licituds
2.1 Les sol·licituds per participar en la convocatòria pública d'aquests ajuts s'han de presentar per mitjans telemàtics mitjançant la pàgina https://seu.gencat.cat.
2.2 Les sol·licituds realitzades per mitjans telemàtics es consideren presentades davant l'Administració quan s'enregistrin en el Registre telemàtic corporatiu de la Generalitat de Catalunya (S ) i quedi constància a l'assentament d'entrada de les dades següents: número de registre d'entrada, data i hora de presentació, tipus de document i assumpte, identificació de l'entitat sol·licitant i identificació de l'òrgan al qual s'adreça la sol·licitud.
L'únic registre telemàtic habilitat per a la recepció de les sol·licituds presentades per mitjans telemàtics és el Registre telemàtic corporatiu de la Generalitat de Catalunya (S ).
--4 Identificació de la persona sol·licitant
4.1 La identificació i la signatura de la persona sol·licitant es farà mitjançant la utilització dels sistemes d'identificació i de signatura electrònica admesos per la seu electrònica de la Generalitat, d'acord amb els criteris establerts a l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
En tot cas, les persones que presentin les sol·licituds per mitjans telemàtics es podran identificar i signar electrònicament, mitjançant mecanismes d'identificació i signatura de nivell mitjà de seguretat o de nivell superior.
En el cas que l'import total de la subvenció adjudicada superior un total de 60.000 €, es requerirà un nivell alt de seguretat en la identificació i la signatura electrònica, per al tràmit d'acceptació de la subvenció o bé en el tràmit de justificació.
4.2 En cas que el sol·licitant sigui una persona jurídica, per realitzar la sol·licitud serà necessari el certificat digital de persona jurídica o el certificat digital del representant de l'empresa, d'acord amb el paràgraf anterior.
5.1 La presentació de sol·licituds a través dels mitjans telemàtics establerts a l'apartat 2 d'aquest annex es pot fer tots els dies de l'any durant les vint-i-quatre hores del dia, en els termes d'aquesta convocatòria.
5.2 A efectes de còmput de terminis, la recepció pel Registre telemàtic corporatiu de la Generalitat de Catalunya (S ) un dia inhàbil s'entén efectuada el primer dia hàbil següent.
En el supòsit d'interrupció per circumstàncies accidentals del funcionament de la Seu, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis.
No obstant això, quan no sigui tècnicament possible que la persona usuària accedeixi a visualitzar el missatge esmentat i es tracti de tràmits que s'han de fer obligatòriament per mitjans telemàtics, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest es podrà dur a terme durant els tres dies hàbils consecutius.
--6 Efectes de la presentació de sol·licituds
6.1 D'acord amb l'article 3.9 de la Llei 59/2003, de 19 de desembre, de signatura electrònica, el DARP reconeix la validesa i l'eficàcia de les sol·licituds presentades telemàticament sempre que es compleixi el mecanisme d'identificació de l'apartat 4 d'aquest annex.
6.2 L'entitat interessada pot acreditar la presentació de la sol·licitud aportant la confirmació de la recepció de la sol·licitud de la tramitació telemàtica, que haurà d'incorporar, en tot cas, el número de registre d'entrada i la data i l'hora de presentació al Registre telemàtic corporatiu de la Generalitat de Catalunya (S ).
Els programes i aplicacions mitjançant els quals es tramita telemàticament el procediment de participació en les convocatòries dels ajuts previstos en aquesta Ordre estan disponibles al Centre de Telecomunicacions i Tecnologies de la Informació de la Generalitat de Catalunya.
El servei de notificacions electròniques ofereix una adreça electrònica [URL] que actua com a dipòsit de les notificacions electròniques, i que compleix els requisits i les garanties de seguretat exigits per la legislació vigent.
Rebreu un avís, sense efectes jurídics, del dipòsit de les vostres notificacions, per correu electrònic o missatge curt a la bústia o telèfon/s indicat/s.
D'acord amb l'article 43 de la Llei 39/2015, d'1 d'octubre, del Procediment Administratiu Comú de les Administracions Públiques i amb l'article 56.4 de la Llei 26/2010, de 3 d'agost, de règim jurídic i de procediment de les administracions públiques de Catalunya, des del moment del dipòsit de la notificació per part del Departament disposeu de 10 dies naturals per a la seva visualització o rebuig.
Si transcorregut el termini de 10 dies naturals no heu accedit a l'adreça electrònica https://seu.gencat.cat o hi heu accedit, però no hi heu visualitzat la notificació, aquesta s'entendrà com a rebutjada.
Des del moment en què s'accedeix al contingut de la notificació, s'entén que aquesta ha estat practicada.
Des del moment en què es rebutja la notificació, aquesta es considera practicada.
Principis ètics i regles de conducta als quals les persones beneficiàries d'aquests ajuts han d'adequar la seva activitat, i efectes d'un eventual incompliment d'aquests principis.
D'acord amb l'article 55.2 de la Llei 19/2014, de 29 de desembre, de transparència, accés a la informació pública i bon govern, les administracions i els organismes compresos en l'àmbit d'aplicació d'aquesta llei han d'incloure, en les bases de convocatòries de subvencions o ajuts, els principis ètics i les regles de conducta als quals han d'adequar l'activitat les persones beneficiàries, i els efectes d'un eventual incompliment d'aquests principis.
En compliment d'aquesta previsió legal, es fan públics els principis ètics i les regles de conducta als quals les persones beneficiàries d'aquestes subvencions han d'adequar la seva activitat i els efectes d'un eventual incompliment d'aquests.
Principis ètics i regles de conducta:
Les persones beneficiàries d'ajuts públics han d'adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta, i posar en coneixement dels òrgans competents qualsevol manifestació d'aquestes pràctiques que, al seu parer, sigui present o pugui afectar el procediment.
Particularment, s'abstindran de realitzar qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, les persones beneficiàries d'ajuts públics en l'exercici de la seva activitat, assumeixen les obligacions següents:
a) Observar els principis, les normes i els cànons ètics propis de les activitats, els oficis i/o les professions corresponents a l'activitat objecte de subvenció o ajut públic.
b) No realitzar accions que posin en risc l'interès públic.
c) Denunciar les situacions irregulars que es puguin presentar en les convocatòries de subvencions o ajuts o en els processos derivats d'aquestes convocatòries.
En particular, les persones beneficiàries de subvencions o ajuts públics assumeixen les obligacions següents:
a) Comunicar immediatament a l'òrgan competent les possibles situacions de conflicte d'interessos.
b) No sol·licitar, directament o indirectament, que un càrrec o empleat públic influeixi en l'adjudicació de la subvenció o ajut.
c) No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones amb la voluntat d'incidir en un procediment d'adjudicació de subvenció o ajut.
d) Col·laborar amb l'òrgan competent en les actuacions que aquest realitzi per al seguiment i/o l'avaluació del compliment de les obligacions establertes en les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar informació que la legislació de transparència imposa als adjudicataris en relació amb l'Administració o administracions de referència, sens perjudici del compliment de les obligacions de transparència que els pertoquin de forma directa per previsió legal, en el supòsits establerts en l'apartat quart de l'article 3 de la Llei de transparència.
Efectes d'un eventual incompliment dels principis ètics i regles de conducta:
En cas d'incompliment dels principis ètics i regles de conducta, serà d'aplicació el règim sancionador previst en la Llei 19/2014, de 29 de desembre, i les sancions que preveu l'article 84 pel que fa a persones beneficiàries d'ajuts públics, sens perjudici d'aquelles altres possibles conseqüències previstes a la legislació vigent en matèria de subvencions.